
1. INNLEDNING
Enheten vil ha redusert kapasitet i noe tid framover.  En medarbeider har permisjon fram til 1. mars.  Stillingen er kunngjort ledig da permisjonsinnehaveren har gitt signaler om at han ikke kommer tilbake til stillingen, men det er uklart når en ny medarbeider vil være på plass.  Dessuten vil ny medarbeider trenge en innføringsperiode.  Lengden på den vil avhenge av vedkommendes kompetanse.  Dette medfører at det noe usikkerhet med hensyn til hvor mange oppgaver som kan legges inn i årsplanen, men hensikten har vært å legge en ambisiøs plan. Et annet forhold som også i noen utstrekning begrenser vår revisjonskapasitet, er at Peronvernombudsfunksjonen ved UiO fra og med 1.12.2006 er tillagt en medarbeider i Intern Revisjon. 
Revisjonsplanen har kommet til etter innspill vi har mottatt etter en møterunde i høst med fakultetene og noen fagenheter Videre bygger den på Irs egne erfaringer fra tidligere revisjoner, fra møter og løpende kontakt i organisasjonen gjennom året.  
Når det gjelder sidegjøremål, revisjonsområde 4, har Universitetsstyret i sitt vedtak i fra møte 6/2006 bedt om at ”universitetsdirektøren i samarbeid med Enhet for internrevisjon legger frem en rapport om hvordan regelverket har vært praktisert ved de enkelte fakulteter/enheter innen utgangen av 2007. 

2. STRATEGIER/ARBEIDSMÅL
I Intern revisjons Mål og strategidokument er enhetens mål formulert slik: Intern Revisjon skal bidra til målbare kvalitetsforbedringer i rutiner, systemer og den administrative drift slik at universitetets overordnede strategier og mål kan oppfylles på en effektiv og rasjonell måte.

Videre heter det at IR skal

· ha fokus på måloppnåelse ut fra visjon, strategier, verdigrunnlag, kommunikasjonsplattform og ledelseskrav som er fastlagt for UiO

· gi bidrag/råd i utviklingsprosjekter for å skape forbedringer

· øke forståelsen for betydningen av helhetlig og integrert risikostyring i organisasjonen

Intern revisjons arbeid tar utgangspunkt i vurderinger av risiko og vesentlighet.  Risiko kan defineres som ”en samling av alle interne og eksterne faktorer som påvirker vår evne til å nå mål eller å oppfylle formålet.  Risiko oppstår like mye ut fra faren for at noe fordelaktig ikke vil skje(tapte muligheter), som trusselen for at noe galt vil inntreffe, eller avvik fra forventet resultat.”
UiOs ledelse er pålagt er pålagt å sørge for at det er etablert en forsvarlig risikostyring og intern kontroll, og påse at den fungerer på en tilfredsstillende måte.  Intern Revisjon vil fokusere på dette i sitt arbeid, og det er satt av egne ressurser for å bistå organisasjonen i å etablere intern kontroll i tråd med Økonomireglementets krav til virksomhetsstyring.
IR ønsker å bidra til økt kvalitet ved å fokusere på et bevisst forhold til risiko, samt å støtte opp under ønskede endringsprosesser som skal sette organisasjonen enda bedre i stand til å gripe og utnytte nye muligheter.  
Gjennom sitt arbeid i store deler av organisasjonen vil Intern Revisjon være i en god posisjon for å kunne spre ”best practice” og bidra til intern læring og samhandling mellom fag- og funksjonsområder.
For at vi skal lykkes, er vi avhengig av en god dialog med universitetsledelsen, fakulteter, institutter og de tekniske og administrative enhetene både i planleggingsarbeidet og i gjennomføringen av revisjonsarbeidet. 
3. ENHET FOR INTERN REVISJON – BEMANNING - ARBEIDSUTFØRELSE
Enhet for Intern revisjon disponerer tre stillinger.  Som nevnt i innledningen er en stilling ubesatt som følge av permisjon/ledighet.  Det er engasjert en medarbeider for å forestå EU-revisjoner, men vedkommende vil gå ut i svangerskapspermisjon ca. 20. mai.  Således vil enheten ha redusert kapasitet i en betydelig del av året.
Enhetens oppgaver er knyttet opp til utførelsen av operasjonell revisjon.  Revisjonsmetodikk velges ut fra det enkelte oppdrags formål og omfang, samt etter tilgjengelige ressurser. I enhetens instruks er det slått fast at ”revisjonsarbeidet skal være kontrollerende, informerende og rådgivende. Videre er Intern Revisjon pålagt å ”drive utstrakt veiledningsvirksomhet og yte bistand og gi råd innenfor internrevisjonens saksområder og kompetanse.  Enheten skal drive forebyggende virksomhet og sikre at rutiner omkring kontroll av sikringssystemer blir tilfredsstillende.”  

Revisjonene utføres gjennom kartleggings- og evaluerings og testingsverktøy som gir grunnlag for evalueringer og forbedringsforslag.  IR har utarbeidet et nettbasert verktøy for kartlegging, risikovurderinger og egenevalueringer.  Dette verktøyet vil bli benyttet i en viss utstrekning, men stedlige revisjonsbesøk vil være den viktigste arbeidsmetoden.
EU-revisjonene innebærer en bekreftelse på at kostnadene i prosjektene er i samsvar med kontrakten med EU, og at de er tilfredsstillende dokumentert.
Intern revisjons virksomhet blir utført i samsvar med de standarder som er utarbeidet av The Institute of Internal Auditors (IIA). IRs medarbeidere er medlem av Norges Interne Revisorers Forening (IIA’s norske organisasjon).
4. FAGLIG UTVIKLING

Det er også i 2007 satt av midler til faglig utvikling.  For øvrig tas det sikte på aktiv deltagelse i IIAs/NIRFs kurs- og seminartilbud slik at enheten kan være best mulig oppdatert på utviklingen innen fagområdet operasjonell revisjon.  Aktiviteten hva gjelder kurs- og annen kompetansehevdende tiltak vil måtte tilpasses planlagte revisjonsaktiviteter.  Det avsettes to arbeidsdager vår og høst for evaluering av egen virksomhet mot planer, instruks, UiOs ”Visjon og verdier”,  IRs eget visjons- og verdidokument, samt til planlegging av kommende oppgaver.
5. REVISJONSPLAN 2007
Vi har som vedlegg til planen en beskrivelse av de enkelte revisjonsområdene/arbeidsoppgavene med angivelse av formål og omfang.  Omfanget vil bli vurdert og konkretisert når vi starter planleggingen av de enkelte revisjonene.  Dette vil skje i samarbeid med de enhetene som skal revideres, og de avdelingene som har et ansvar i forhold til revisjonsområdet.

Aktivitetene dekker hele 2007. Det er ikke satt av tid til ad hoc-oppdrag, men de vil bli utført fortløpende ved at det foretas omprioriteringer i samråd med universitetsdirektøren.
Det legges opp til at IR også i 2007 skal påta seg oppgaven med å utstede ”Audit Certificates” for prosjekter i EUs 6. rammeprogram. Vi vil også bruke ressurser på kompetanseoppbygging i forhold til revisjon av prosjekter i EU’s 7. rammeprogram.   Dette arbeidet ligger på siden av det som tradisjonelt har vært IRs oppgave.  Men vi har påtatt oss oppgaven fordi revisjonene vil tilføre oss viten om kvaliteten på økonomistyring og prosjektadministrasjon generelt ved UiO.  Dette er kunnskap som det er viktig å beholde i universitetets egen organisasjon.  Men vi ser at dette arbeidet sammen med personvernombudsfunksjonen binder opp en så vesentlig del av IRs ressurser, at det bør drøftes om revisjonen av EU-prosjekter er en tjeneste UiO skal kjøpe eksternt.  IR vil ta initiativ til en slik diskusjon med universitetsdirektøren.
Følgende hovedområder (1-8) planlegges revidert i 2007.  Nummereringen innebærer ingen prioritering, men er henvisninger til beskrivelsen av områdene i vedlegg:  

	Nr
	Revisjonsområde
	1. kvartal
	2. kvartal
	3. kvartal
	4. kvartal

	1
	Innkjøp (3 – 4 separate revisjoner)
	X
	X
	X
	

	2
	Sammenhengende tid til forskning
	
	
	X
	X

	3
	Risikohåndtering/instituttgjennomgang
	X
	X
	X
	X

	4
	Sidegjøremålsreglementet
	
	
	X
	X

	5
	Reglement mot forskerfusk – oppfølging
	
	
	
	X

	6
	Intern kontroll – IT-sikkerhet
	
	
	
	X

	7
	Forholdet UiO/Birkeland Innovasjon 
	X
	
	
	

	8
	EU-REVISJONER
	X
	X
	X
	X

	9
	Oppfølgingsrevisjoner
	X
	X
	X
	X

	
	
	
	
	
	


6. OPPFØLGINGSREVISJONER
I henhold til instruksen, er det pålagt Intern Revisjon å følge opp og se etter at det blir tatt behørig hensyn til revisjonsrapportene.   På bakgrunn av endelig revisjonsrapport, har revidert enhet ansvar for at det blir utarbeidet en handlingsplan.  Handlingsplanen, som skal inneholde så vel tidsfrister som opplysning om hvem som har ansvar for gjennomføring av tiltak, skal være grunnlaget for oppfølgingsarbeidet.
7. RAPPORTERING

Det vil bli utarbeidet rapporter etter alle revisjoner.  Rapport sendes revidert enhet med gjenpart til overordnet enhet.  Rapportformen vil kunne variere alt etter hva som anses som hensiktsmessig.  

I henhold til Intern revisjons instruks skal det utarbeides halvårlige rapporter som også skal framlegges for Styret ved UiO.

FORSLAG REVISJONSOMRÅDER/ARBEIDSOPPGAVER IR 2007 – VEDLEGG TILÅRSPLAN

	NR
	Revisjonsområde
	Bakgrunn for valg av revisjonsområde
	Når

	1
	INNKJØP
	IR har arbeidet mye med innkjøp de siste årene, men vi har mottatt flere ønsker fra enheter om at de ønsker seg en gjennomgang av egne funksjoner. Ir er innstilt på å gjennomføre nye revisjoner ved 3 – 4 enheter i løpet av året.
	Hele året

	2
	SAMMENHENGENDE

TID TIL FORSKNING
	Revisjonen av implementering av SP 05-09 viste at dette området ikke har hatt den ønskede utvikling.  Ir har også mottatt forslag om å revidere dette ved to fakulteter for å se forskjeller/likheter.
	3.-4. Kvartal

	3
	RISIKOHÅNDTERING

INST-GJENNOM.
	Risikovurderinger er et sentralt element hva gjelder virksomhetsstyring (ofte betegnet Corporate Governance).  Økonomireglement for Staten stiller krav om at UiO skal basere sine styringssystemer på en vurdering av risiko og vesentlighet.  Dette er også presisert i KDs tildelingsbrev for 2007.   

IR har fra flere fakulteter anmodet om å foreta institutt-gjennomganger, og dette kan på en effektiv måte gjøres i form av risikovurderingsprosesser rettet mot instituttenes målsettinger.


	Hele året

	4
	SIDEGJØREMÅLS-

REGLEMENTET
	Da Styret vedtok nytt sidegjøremålsreglement for UiO, ba Styret samtidig om en rapport fra universitetsdirektøren/ Ir mot slutten av 2007.  IR vil legge fram rapport senes i Styremøtet i desember.
	3.-4. kvartal

	5
	REGLEMENT MOT FORSKERFUSK
	Det skal implementeres en håndbok med kvalitetsrutiner som skal bidra til å forhindre forskerfusk.  Det bør vurderes om IR allerede i 2007 skal gjennomføre en revisjon av hvordan håndbokens innhold etterleves. Avhengig av når Håndbok foreligger.
	4. kvartal

	6
	INTERN KONTROLL

IT-SIKKERHET
	Ny IT-sikkerhetshåndbok foreligger, og legges fram for Styret 30. januar. Som IT-direktøren påpeker; IR vil kunne:

· Gjennomføre kontroller for å avdekke svikt i sikkerhetsarbeidet (nærmere spesifikasjon av områder vil bli gjort senere)

· Bidra med kvalitetssikringsaktiviteter

· Gi råd innen fagfeltet intern kontroll
	4. kvartal

	7
	UiO/Birkeland Innovasjon
	BI er  bindeleddet mellom UiO og eksterne interessenter, og det er viktig at samspillet mellom UiO og BIAS fungerer godt.  FA ønsker en gjennomgang  av roller og ansvar.
	1. kvartal

	8
	EU-REVISJONER
	For EU-prosjekter i 6. rammeprogram kreves det utstedt ”Audit Certificates” av en uavhengig instans.  IR tilfredsstiller kravet til uavhengighet, og er anmodet om å utstede revisjonssertifikater. Revisjonene gir positive ringvirkninger i form av større innsikt i økonomistyring i UiOs organisasjon generelt, og i drift og administrasjon av prosjektportefølje.
	Hele året

	9
	Oppfølgingsrevisjoner
	IR har et instruksfestet ansvar for å følge opp sine revisjoner.
	Hele året

